Bejaarde (95) se liggaam in bad aangetrefMitchellstraat, Eastcliff, Hermanus, waar die bejaarde se liggaam gekry is. Foto: Google Maps Die liggaam van ŉ 95-jarige vrou is Donderdag in die bad van haar meenthuis op Hermanus in die Wes-Kaap aangetref. ŉ Veiligheidswag het laat Donderdagmiddag op die vrou se lyk in haar huis in Mitchellstraat in die gegoede woonbuurt Eastcliff afgekom, sê sers. Noloyiso Rwexana, Wes-Kaapse polisiewoordvoerder. Die wag het die polisie ontbied. Die bejaarde se liggaam is in die bad gekry, maar dit is nog onbekend of sy verwurg is of verdrink het. Die oorsaak van haar dood sal tydens ŉ nadoodse ondersoek vasgestel word. Die polisie het wel bevestig ŉ misdaad word vermoed. Daar was glo geen tekens van ŉ inbraak by die meenthuis nie. Maroela Media verneem inwoners bespiegel dit was moontlik ŉ werker wat aan die oorledene bekend was, wat haar beroof en toe vermoor het. Elmarie van Dalen, voorsitter van AfriForum se Overstrand-tak, sê volgens alle aanduidings was dit moord. “Dit gebeur gereeld dat ouer mense hier tuis sterf, maar in dié geval het ons ŉ klomp WhatsApp-boodskappe gekry van mense wat meen sy is vermoor.” Sy sê Eastcliff is een van die veiligste buurte op die dorp. “Dis ŉ lieflike woonbuurt om in te woon, na aan die middedorp. Ons het nie eintlik misdaad in daai gedeelte nie.” Van Dalen sê misdaad neem egter dié tyd van die jaar toe wanneer heelparty inwoners van Hermanus, wat na raming uit 80% afgetredenes bestaan, aan hul woonplek laat verbou. “Ons het dan baie meer voete op die dorp as gevolg van al die boubedrywighede.” Sy meen baie van die dorp se inwoners is glad nie veiligheidsbewus nie. “Baie van ons bejaardes verkeer nog onder die wanindruk dat hulle op ŉ veilige plek by die see kom aftree het,” meen sy. “Hulle laat letterlik hul deure oopstaan wanneer hulle uitgaan.” Volgens haar kennis was die oorledene se huis wel gesluit ten tyde van die voorval. Sy het glo nie kinders of enigiemand anders gehad wat gereeld by haar gekuier het nie. Die polisie het nog nie die oorledene se naam bekendgemaak nie.